|  |
| --- |
| **Mat. 6:13**  **“Ons Vader wat in die hemel is,**  **laat ons nie in versoeking kom nie maar verlos ons van die Bose.”**  *Andries Burger, Pinetown Gemeente, 17 Desember 2023* |

*Sing:* *Lied 365:1,2,3; Lied 411:1,2,3; Lied 177:1,2; “My God is so groot...”; Lied 266; Lied 476:1,2,4; Lied 358:1,2,3*

Wanneer Jesus ons leer wat die beginsels van elke gebed is, dan begin Hy daarby dat God elkeen wat in Christus glo as sy kinders aangeneem het.

Daarom leer Hy dat ons God in ons gebede aanspreek as “Ons Vader”.

Dit is ŉ bevestiging en ŉ belydenis van ons geloof in Christus want God neem ons aan as sy kinders omdat ons in Christus glo.

Om Hom aan te spreek as “Ons Vader” is ook

Is ook die basis van ons verwagting en ons vertrou op Hom en al die beloftes wat Hy gemaak het en

wat Hy gaandeweg al meer en al duideliker in vervulling laat gaan.

(Sonder geloof in Christus as Verlosser durf mens God nie aanspreek as jou Vader nie.

Sonder geloof durf jy nie eens naby Hom kom nie, want in jou sonde sal jy met sy verterende vuur van oordeel te doen kry.)

Jesus leer dat God se verheerliking die belangrikste is van enige gebed –

deur tot Hom te bid gee ons erkenning dat Hy in beheer is en dat Hy

as God die mag het om ons te kan verhoor, en

as Vader die barmhartigheid het om ons te wil verhoor.

Ons eerste begeerte moet wees dat Hy geëer en verheerlik sal word,

dat sy koninkryk al meer sal kom in en om ons en dat Hy sý wil sal geskied

moet ons grootste begeerte wees –

selfs al sou sy verhoring daarvan vir ons swaarkry en lyding inhou.

Dan leer Jesus ons ook in die gebed wat ons nodig het in hierdie lewe duskant die graf en dat ons totaal afhanklik van God is daarvoor, daarom dat ons Hom daarvoor vra.

Ons het reeds gefokus op ons gebed vir ons daaglikse versorging, en die vergifnis van ons sondes.

En vandag fokus ons op ons bewaring en beskerming teen te Bose, die duiwel.

**<< Mat. 6:9-15, SING Lied 266, met fokus op v. 13 >>**

*“Ons Vader wat in die hemel is, ... laat ons nie in versoeking kom nie maar verlos ons van die Bose.”*

Hierdie gebed word maklik en baie gereeld verkeerd verstaan, of mense bid dit bloot sonder om dit regtig te verstaan.

Maar as jy nie verstaan wat jy bid nie dan is jy op ŉ dwaalspoor of jou woorde is leeg soos ŉ gewoonte ritueel sonder betekenis. En dit sal ŉ gruwel wees om sommer te brabbel as ons met die Allerheilige Almagtige God praat.

Dit is belangrik om te verstaan wat Jesus hier leer sodat ons dit met begrip sal bid en God se vrede sal ontvang in ons vertroue op sy verhoring van wat ons vra.

Om reg te bid wat Jesus met hierdie bede bedoel, moet ons vier begrippe reg verstaan...

Wat bedoel Jesus met versoeking?

Wat bedoel Hy daarmee dat ons vra dat ons Vader ons nie in hierdie “versoeking” sal laat kom nie?

Wie is die Bose en wat het hy met versoeking te doen?

Hoe verlos ons Vader ons van hierdie Bose?

Wat bedoel Jesus met “versoeking”?

Die eenvoudigste vertaling van die oorspronklike Griekse woord is “toets” – ŉ “versoeking” is ŉ “toets”.

Maar dit is ŉ toets wat aspris probeer om jou te laat sonde doen...

dan vertaal ons “Toets” met “versoeking”, of in Engels met “temptation”.

Soos toe Paulus op ŉ keer siek was en hy in Gal 4:14 (NAV)) skryf dat sy siekte ŉ “toets” was om die gemeente te verlei om hom te verag en te verstoot.

Sy siekte was ŉ “versoeking” vir hulle om hom te verag.

Alle “toetse” is nie “versoekings” nie want daar is “toetse” wat ons nie tot ŉ val wil bring nie, maar wat juis ons geloof wil bewys of sterker maak.

Ons lees daarvan in Jakobus 1:2 dat ons baie bly moet wees wanneer daar “toetse” oor ons kom omdat dit ons geloof opbou tot ŉ geestelike rypheid.

Sulke goeie toetse vertaal ons nie as “versoekings” nie, want dit het nie die doel om ons te laat sondig nie.

Omdat dit ons geloof bewys of sterker maak vertaal ons dit as “beproewings”.

ŉ Voorbeeld daarvan is toe God Abraham se geloof getoets het, of beproef het met die opdrag om vir Isak te offer (Gen. 22).

God het goed geweet dat Abraham glo,

maar die beproewing was ŉ geleentheid vir Abraham om sy onverskrokke geloof uit te leef, om dit sigbaar te maak

sodat ons in Jakobus 2:22 lees dat sy geloof volkome geword het deur sy gehoorsaamheid in die beproewing. Sy geloof is bewys en versterk.

Beide ”versoekings” en “beproewings” is dus “toetse” op ons lewenspad,

“versoekings” is vangstrikke wat ons wil verlei om te misluk in geloof deur ons te laat sonde doen, en

“beproewings” is geleenthede waar ons in geloof die oorhand kry en sterker word, waar ons optrede wys dat ons God se verteenwoordigers is.

Maar ek moet tog waarsku dat vertalings nie altyd heeltemal konsekwent is hiermee nie.

Omdat “versoeking” en “beproewing” dieselfde woord in Grieks is, word dit soms só en ander kere andersom vertaal.

Oral waar jy enige van hierdie twee woorde lees moet jy altyd mooi dink wat bedoel word.

Kyk in die hele sin se konteks wat eintlik bedoel word –

is die toets ŉ geleentheid om te groei in geloof en om geloof te laat oorwin; of

is dit ŉ toets wat aspris probeer om jou te laat sonde doen?

Jesus leer ons dus om te vra dat ons Vader ons nie in toetse sal laat kom wat ons wil verlei om sonde te doen nie.

Dit is die tweede begrip om te verstaan – wat behels dit dat ons ons Vader hiervoor vra?

Wel dit beteken dat ons besef dat ons in groot gevaar is waaruit ons nie op ons eie kan kom nie, en dat ons Vader die mag het om dit te kan doen – dit is tog hoekom ons Hom vra.

En dit beteken dat Hy só by ons is Hy elke toets in ons lewe beïnvloed.

Ons vra nie dat Hy alle toetse van ons sal weghou nie want daarsonder sal ons geloof niks groei nie.

Dink aan die goeie toetse, die “beproewings” soos oefening vir ŉ atleet – soos wat jy meer en harder oefen, so word jy sterkter en vinniger. Maar as selfs die sterkste en vinnigste atleet permanent gaan sit, of erger gaan lê – dan kwyn sy liggaam weg en word hy al hoe swakker.

So is dit ook met ons geloof.

God gebruik die beproewings wat oor alle mense se lewens kom,

om ons geloof op Hom te laat fokus,

om ons in sy krag te laat volhard sodat ons gaandeweg al beter besef dat ons tot alles in staat is deur sy krag.

Sodat ons al sekerder word dat ons glo want ons sien die gevolge daarvan al duideliker in ons volharding in geloof.

Dit is wat ons lees in Jak. 1:12 dat ons die oorwinningsprys wat God belowe het aan dié wat Hom liefhet sal ontvang wanneer ons die toets deurstaan het.

Maar as jy voorbeelde gee van beproewing –

soos droogte en vloede, of siekte of geliefdes wat sterf, of onreg in die samelewing of jou verlies aan inkomste, slaggate in die pad of ŉ taxi wat voor jou indruk en dan stilhou...

Elkeen daarvan is ŉ geleentheid om jou geloof te laat seëvier in vertroue en gehoorsaamheid aan God.

Maar presies dieselfde gebeurtenis, presies dieselfde toets, kan ŉ verleiding word om sonde te doen...

Wat maak die verskil tussen beproewing en versoeking....

Eintlik moet ons vra wie maak die verskil...

Die antwoord is in die bede wat Jesus ons leer bid – laat ons nie in versoeking kom nie, maar in plaas daarvan ... verlos ons van die Bose.... Dit is hy, die Bose, die Duiwel, die Satan wat ons wil laat sondig want sonde is ongehoorsaamheid en opstand teen God.

Wie is hy en hoe bring hy ons in versoeking?

Daar is mense, selfs gelowiges en kerke, wat nie glo dat daar iemand soos die duiwel is nie.

Een van hulle valse verklarings is dat die duiwel net ŉ projeksie is van is van die sondige neigings in ons...

Maar dan vra ek jou hoe kon Jesus wat geen sonde gehad het verlei word deur die duiwel?

Nee, die duiwel is ŉ aaklige werklikheid.

God maak dit baie duidelik in sy Woord dat daar ŉ magtige engel was wat teen God gerebelleer het, en klomp engele saam hom verlei het – die duiwel en sy demone.

En omdat hy die stryd teen Christus verloor het, is hy nou toespits daarop om God se kinders te verlei om sonde te doen.

Ons lees in 1 Pet. 5:8 dat hy rondloop soos ŉ brullende leeu op soek daarna om ons te verslind.

Hy wil elke toets in ons lewe skeefdraai sodat ons nie in geloof sal volhard in gehoorsaamheid aan God nie, maar hy wil ons in elke toets verlei tot sonde.

Hoe doen hy dit?

Hy is die groot Verleier maar hy doen dit nie altyd self en direk nie,

natuurlik bly hy agter dit alles, maar hy gebruik veral twee ander verleiers....

Die Bose gebruik die wêreld om ons te verlei, die samelewing wat nie hulle kompas op God stel nie.

Die wêreld behoort aan die Bose – Jesus noem hom die owerste van hierdie wêreld, en ons lees in 2 Kor. 4:3 dat hy die wêreld se god is wat ongelowiges se verstand verblind. Die hele sondige wêreld is in sy mag (1 Joh. 5:19).

Daarby gebruik hy ook ons eie sondige geaardheid wat deur sy toedoen in sonde skeefgetrek en vrot geword het soos ŉ verraaier wat vir hom die veiligheidshek oopsluit. “ŉ Mens word verlei deur sy eie begeertes wat hom aanlok en saamsleep” lees ons in Jak. 1:14.

Ons kan nie self staande bly teen die duiwel se versoeking wat hy self bewerk of deur die wêreld of ons eie sondige begeertes nie.

Ons moet dit besef en daarom ons Vader vra om ons nie in versoeking te laat kom nie maar ons van die Bose sal verlos.

En dit is die laaste begrip wat ons moet verstaan in hierdie bede...

hoe verlos on Vader ons van die Bose?

Voor ons fokus op hóé Hy ons verlos, moet ons eers besef dat Hy kán en dat Hy wíl.

Die Bose is nie ŉ gelyke teenstander vir God nie, hy is ŉ gevalle skepsel wat ŉ skepsel bly al is hy hoe magtig is hy nie Almagtig soos God nie.

Verder het Christus hom reeds vernietig...

Daar by die kruis het die Bose waarskynlik feesgevier omdat die God die Vader sy Seun verlaat het en Hom gestraf het vir ons sonde wat Hy op Homself geneem het, feesgevier want Christus wat ons moes verlos het gesterf.

Maar Christus het die dood se mag gebreek en ook dié een wat mag het oor die dood –

Christus se opstanding is bewys van sy oorwinning,

Hy het die duiwel vernietig om ons wat glo van hom te verlos!

(Dit is presies wat God in sy Woord sê in Heb. 2:14-15.)

God kán ons bevry en Hy wíl ook – Hy het belowe om dit te doen...

2 Tes. 3:3 – 3*Die Here is getrou; Hy sal julle versterk en julle van die Bose bewaar.*

Rom. 16:20 20God wat vrede gee, sal die Satan spoedig onder julle voete verpletter.

Nou goed – hoe verlos Hy ons van die Bose?

Eerstens deur die Bose te oorwin en te vernietig en in toom in sy bek te sit sodat hy niks kan doen wat God nie toelaat nie.

Daaraan is geen twyfel nie – gaan lees maar weer die eerste twee hoofstukke van Job.

Dan verlos Hy ons van die Bose op ŉ ander manier as wat Hy ons van sonde verlos.

Hy verlos ons sonde sonder dat ons iets daartoe kan nydra – behalwe om te glo in Christus en sy verlossing vir ons te aanvaar.

Maar ons verlossing van die Bose het iets anders by – die verlossing kom nog steeds totaal en geheel-en-al van God af, maar ons het ŉ aktiewe rol om daarin te speel.

Luister nou mooi want dit maak nogal ŉ reuse verskil in ons oorwinning van die Bose se verleiding.

Die Griekse woord wat hier vir verlos gebruik word is baie spesifiek.

In Grieks het werkwoorde verskillende vorms wat o.a. tyd aandui en ook op wie dit betrekking het – wie die aksie uitvoer.

Die tyd van ons “bevry ons” gebed is nie in die verlede dat dit gedoen en afgehandel is nie, dit is ook nie in die toekoms nie,

dit is in elke oomblik soos ŉ flitslig wat afgaan en die oomblik afneem.

So is dit ŉ verlossing wat elke oomblik aanhoudend in elke oomblik gebeur.

Wie doen dít?

Ons bid dat ons Vader ons sal bevry is duidelik dat Hy dit doen.

Niks kan daaraan verander nie, Ons kan nie self teen die Bose oorwin nie, ons sondige geaardheid wat ondermyn ons heeltemal. God verlos ons en net Hy kan.

Maar die vorm van die “verlos” werkwoord dui aan dat die persoon wat bevry word aktief by die bevryding betrokke is.

Dit is nie dat ons glo in die bevryding en dan is dit ŉ gedane saak nie,

ons moet self aktief wees en iets doen om die bevryding wat God gee, te laat gebeur.

God bevry ons van die Bose,

maar ons moet weerstand bied in die stryd teen die Bose (Ef. 6:13).

In sy vernietiging van die Bose bemagtig Jesus ons wat in Hom glo om die duiwel te kan teëstaan sodat hy van ons af sal wegvlug – lees ons in 1 Pet. 5:9 en Jak. 4:7.

Die duiwel het geen mag oor wedergebore gelowiges nie want die een wat in ons is, God die Heilige Gees is groter as die duiwel lees ons in 1 Joh. 4:4.

Sien jy dat God ons verlos van die Bose,

maar Hy vat nie die Bose weg nie,

Hy bemagtig ons om hom teen te staan, en om hom te weerstaan sodat hy die aftog blaas –

omdat ons in Christus se krag en oorwinning leef met die Heilige Gees in ons.

Hoe moet ons hom teenstaan?

Ons moet die Woord van God in sy volle waarheid in elke teenstand soos ons lees van Jesus in Mat. 4. Maar dan moet ons sy Woord ken....

In Ef. 4:18 moet ons onder die invloed van die Heilige Gees lewe en nie meer onder ons of enige ander se invloed nie – die Heilige Gees wat deur die Woord met ons praat en dit in ons harte en gedagtes bevestig.

Gal. 5:16 leer ons dat as ons ons onder die Heilige Gees se heerskappy lewe dan sal ons nie swig voor die verleidende begeertes van ons sondige natuur nie.

Volgens Rom. 12:1-2 moet ons nie soos die wêreld dink en leef nie, maar ons moet onsself aan God gee dat Hy ons denke sal verander en nuut maak.

Dit beteken dat ons sy Woord moet lees en soveel daaroor dink dat dit ons denke word, dat sy Woord ons denke vorm en nie wat ons tradisies en ons gewoontes en die samelewing om ons dink en dan doen nie.

En dan in Ef. 6:10-20 lees ons dat ons stryd nie teen vlees en bloed is nie maar teen die afvallige gees van die sondige wêreld en elke bose gees in die lug.

Maar dat ons wel weerstand kan bied en op ons pos van geloof en gehoorsaamheid kan bly indien ons die wapenrusting aantrek wat God gee.

Elke keer wat die sonde vir jou en vir my wink het ons ŉ keuse om te maak – gaan ons onsself laat beheers deur die gees van sonde in die wêreld en ons sondige natuur?

Gaan ons agter die Bose aanloop?

Of gaan ons onsself laat beheers deur die Heilige Gees?

Watter een sal dit wees?

Ek wil afsluit deur weer te vra wat die verskil maak of die toetse in ons lewe

beproewings is waarin ons geloof oorwin en ons God se wil laat geskied, en of dit

versoekings word waarin ons groot gevaar loop om in sonde te verval.

Die fokus van ons gedagtes maak die verskil.

Waaraan dink ons wanneer die lewe ons toets –

dink ons aan die sonde... dan loop ons gevaar om daarin te struikel.

Of dink ons aan God en dit wat ons glo... want dan sal die verleiding wyk.

Soos ŉ krieket kolwer nie kyk na waar die veldwerkers staan nie, maar waar die gaping is waardeur hy die bal kan slaan.

So moet ons ons gedagtes besig hou met God se Woord en met ons geloof en wat dit behels...

As ons dit doen, dan werk ons saam om die bevryding wat ons Vader gee van die Bose, in ons lewens te laat gebeur.

En ons kan dit doen deur sy bevryding en in sy krag

want in 1 Kor. 10:13 lees ons dat geen versoeking meer sal wees as wat ons sal kan weerstaan nie,

dat God nie sal toelaat dat enige versoeking meer is as sy verlossing en krag nie,

dat Hy altyd uitkoms sal gee sodat ons nie hoef te swig nie.

Maar ons moet dit doen –

ons moet weerstand bied,

ons moet besluit waaraan dink ons –

nie aan die sonde wat ons sou wou doen nie,

maar aan God en wat Hy wil hê...

*Ons Vader, laat ons asseblief nie in versoeking kom nie maar verlos ons van die Bose*

Amen